Diari Oficial de la Generalitat Valenciana


Sumari del DOGV 1299, del 09-05-1990 (1990/817312)

DECRET 71/1990, de 26 d'abril, del Consell de la Generalitat Valenciana, pel qual és modificat el Decret 172/1985, de 28 d'octubre, d'aprovació dels Estatuts de la Universitat de València (Estudi General de València).
-------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1990/04/26/71/dof/vci/html**

### Dades del document

Número de DOGV
:   1299

Data del DOGV
:   09-05-1990

Secció del DOGV
:   DISPOSICIONS GENERALS

Número del document
:   1990/817312


Data del document
:   26-04-1990

Organisme emissor
:   Conselleria de Cultura, Educació i Ciència

Tipus de document
:   Decret

Anàlisi jurídica

Decret 71/1990, de 26 d'abril, del Consell de la Generalitat Valenciana, pel qual es modifica el Decret 172/1985, de 28 d'octubre, d'aprovació dels Estatuts de la Universitat de València (Estudi General de València).  
Pel Decret 172/1985, de 28 d'octubre, del Consell de la Generalitat Valenciana, foren aprovats els Estatuts de la Universitat de València (Estudi General de València). Reunit el Claustre de la Universitat de València el dia 21 de novembre de 1989, va aprovar la modificació dels articles 23, 37 i 40, i també la introducció de l'apartat tres en la disposició addicional primera, dels estatuts esmentats.  
A proposta del Conseller de Cultura, Educació i Ciència i amb la deliberació prèvia del Consell de la Generalitat Valenciana, en sessió celebrada el dia 26 d'abril de 1990,  
DECRETE:  
Article unic  
Es aprovada la modificació dels articles 23, 37 i 40, i també la introducció de l'apartat tres en la disposició addicional primera, dels Estatuts de la Universitat de València (Estudi General de València) d'acord amb el text que s'adjunta com a annex d'aquest decret.  
DISPOSICIO FINAL:  
Aquest decret entrarà en vigor el dia de la publicació en el Diari Oficial de la Generalitat Valenciana.  
València, 26 d'abril de 1990.  
El President de la Generalitat Valenciana,  
JOAN LERMA I BLASCO  
El Conseller de Cultura, Educació i Ciència,  
ANTONIO ESCARRE ESTEVE  
ANNEX  
Modificació dels articles 23, 37 i 40 i introducció de l'apartat tres en la disposició addicional primera dels Estatuts de la Universitat de València (Estudi General de València).  
Article 23  
1. Quan un departament tinga responsabilitats docents en centres diferents al qual és adscrit, dispersos geogràficament, i l'acompliment d'aquestes exigesca la presència de quatre o més professors en cada centre, elevarà a la Junta de Govern, perquè siga aprovat amb l'acord previ del Consell de Departament, la proposta de creació de les seccions departamentals de centre corresponents, les quals quedaran adscrites a cadascun dels centres al·ludits.  
2. Cada secció departamental de centre serà dirigida per un catedràtic o professor titular que hi exercesca la docència. Les seues competències i responsabilitats i les pròpies de la secció seran fixades en el Reglament de Règim Intern del Departament.  
Article 37  
Són funcions d'aquests centres:  
a) Elaborar les propostes de plans d'estudis que conduesquen a l?obtenció de les diverses titulacions.  
b) Procedir a l?organització material de la docència i a la seua coordinació i supervisió d'acord amb els plans d?estudis.  
c) Aplicar les directrius de la Universitat de València sobre normalització lingüística.  
d) Promoure activitats culturals i d?extensió universitària.  
e) Servir de via de participació en el govern de la Universitat de València.  
f) Facilitar els mitjans materials necessaris per a la formació del personal vinculat al centre.  
g) Dur a terme les activitats de col·laboració de la Universitat de València amb organismes públics o privats en tot allò que efecte al centre.  
h) Administrar l'assignació pressupostària del centre i controlar els seus propis serveis.  
i) Realitzar la gestió administrativa necessària perquè les funcions anteriors puguen portar-se a terme.  
j) Qualsevol altres que els puguen atribuir aquests estatuts i altres disposicions vigents.  
Article 40  
1. La Junta del Centre és l?òrgan màxim de representació, decisió i control del centre. Es composta pel Degà o Director, que la presideix, i per un conjunt d'altres membres repartit segons els percentatges següents:  
a) El 60% per al personal docent i investigador del centre. En formaran part els directors dels departaments i de les seccions departamentals adscrites al centre, i la resta d'aquest 60% serà formada pels representants del personal docent i investigador, funcionari i no funcionari, del centre, descomptan-ne d?antuvi els directors de departament i de secció departamental.  
b) El 30% per als estudiants del centre.  
c) El 10% per al personal d'administració i serveis del centre.  
Els vice-degans o vice-directors, el Secretari del centre, que ho és també de la Junta, i el vice-secretari, si n'hi ha, formen part de la Junta amb veu però sense vot, tret que siguen directors de secció departamental adscrita al centre, o que tinguen la condició de representants en la Junta. Igualment, l?Administrador del centre forma part de la Junta amb veu però sense vot, llevat que tinga la condició de representant en la Junta.  
2. La Junta del Centre ha d'ésser renovada totalment cada tres anys, llevat dels representants dels estudiants, el mandat dels quals serà anual. Les vacants que s'hi produesquen en aquest període seran cobertes pel temps que reste.  
DISPOSICIO ADDICIONAL  
Primera  
Tres. A l?efecte de llur participació electoral en òrgans de centre o servei i d'universitat, la Junta Electoral censarà els membres de la comunitat universitària segons els preceptes següents:  
a) Els membres del personal docent i investigador seran censats en els centres on tinguen la major part de llur docéncia de primer i segon cicles, d'acord amb el pla d'organització docent de la Universitat per a cada curs acadèmic. Els becaris d'investigació que no tinguen assignades tasques docents seran censats en el centre al qual estiga adscrit el departament o, siescau, la secció departamental a què pertanyen. El personal d'institucions sanitàries concertades amb la Universitat de València que exercesquen funcions com a professors associats, serà censat en els col·legis electorals específics corresponents.  
La Junta Electoral comunicarà a cada membre del personal docent i investigador la seva adscripció censal provisional i el període de reclamació, que serà de quinze dies hàbils. Quan hom vulga ser censat en un centre diferent al que figura en el cens provisional i amb el qual tinga vinculació docent o investigadora, ho sol·licitarà a la Junta Electoral durant el període esmentat i aquesta procedirà a introduir la modificació sol·licitada en el cens definitiu.  
Aquesta opció es considerarà vigent a efecte del cens provisional del curs següent, sempre que continue la vinculació docent o investigadora de l?interessat amb el centre elegit.  
b) Els estudiants de primer i segon cicles seran censats en el centre on cursen llurs estudis, i els del tercer cicle en el centre al qual estiga adscrit el departament o, si escau, la secció departamental corresponent.  
c) Els membres del personal d'administració i serveis seran censats en els diferents centres i serveis segons els preceptes estatutaris i d'acord amb la informació continguda en la plantilla orgànica de la Universitat. Els membres del personal d?administració i serveis d'un departament seran censats en el centre al qual estiga adscrit el departament o, si escau, la secció departamental corresponent.  
La Junta Electoral comunicarà a cada membre del personal d'administració i serveis la seva adscripció censal provisional i el període de reclamació, que serà de quinze dies hàbils.  
La Junta Electoral trametrà a cada centre i servei, per a la seva exposició pública i la formulació d'eventuals reclamacions, els censos provisionals de cada estament, amb la notificació del període de reclamacions.


Còpia Permalink ELI